de Vladimir Ionescu 26.2.2017

Inegalitatea veniturilor din România este cea mai mare din UE și continuă să se accentueze – cei mai bogaţi 20% dintre români câştigă de opt ori mai mult decât cei mai săraci 20%, potrivit raportului de ţară pentru România publicat de Comisia Europeană.

Această inegalitate a crescut începând cu 2012 și a accelerat puternic în 2015.

După România, în clasamentul statelor cu cele mai mari inegalități de venituri urmează Lituania, Bulgaria şi Spania.

Statele care înregistrează un produs intern brut (PIB) per capita mai mic au, de regulă, o inegalitate mai mare a veniturilor, precizează raportul CE, dar această tendinţă explică doar parţial situaţia din România.

Nivelul ridicat de inegalitate este provocat şi de efectele redistributive în scădere ale sistemului de taxe şi este accentuat de diferenţele mari existente între mediul rural şi cel urban.

Se observă o diferenţă mare între regiuni şi o divizare între zonele rurală şi urbană – venitul mediu în zonele rurale este de doar 67% din venitul mediu din zona urbană, în comparaţie cu media UE de 80%.